
KÜLTÉRI LOKALIZÁCIÓ MEGVALÓSÍTÁSA A MAGNI MOBIL ROBOTTAL

Kulcsszavak: Mobilrobot; Lokalizáció; Kalman-szűrő; Neurális hálózat; Fuzzy következtetési rendszer
A dolgozatban alacsony költségű szenzorokkal, szenzorfúziós algoritmussal megvalósított kültéri lokalizáció kerül implementálásra. Ennek megfelelően először a releváns szakirodalmi témakörök kerülnek feldolgozásra
Ezt követően bemutatásra kerül a megvalósított mérőrendszer, melyet egy Ubiquity Robotics Magni mobil robotra szerelek fel. Az adatgyűjtés a Magni roboton és egy vele szinkronizált Laptopon a Robot Operating System (ROS) segítségével valósul meg. A mérés dinamikus trajektóriákon, – azaz különböző sebességekkel lassabb és gyorsabb mozgással – és változatos talajtípusokon (például fű, aszfalt, homok) kerül megvalósításra.
Az adatfeldolgozási részben először a mérés során készített fájlok kibontása, előfeldolgozása kerül bemutatásra, ezt követi egy általános Kalman-szűrő implementációja, majd a szűrő optimalizálása kerül bemutatásra részecske-raj optimalizációs (PSO) algoritmus segítségével.
Ezután implementálásra és tanításra kerül egy klasszifikálós neurális hálózatot, ahol az IMU adatokat felhasználva osztályozásra kerülnek a talajtípusok, és a neurális hálózat kimenetének segítségével beállításra kerülnek a zajmátrixok Fuzzy következtetési rendszer segítségével.
Az először implementált, majd optimalizált Kalman-szűrős algoritmus esetében az elért legkisebb RMSE érték 2,55 m volt, amely tekintve, hogy csak a low-cost szenzorok méréseit használtam fel, jónak számít. A talajtípus klasszifikációs neurális hálózattal elért legnagyobb pontossági érték 90,47%-os eredményével teljesítette az általam kitűzött minimum 90%-os célt.
Az önálló munka végén létrejön egy alacsony költségű Kalman-szűrős algoritmus, mely adaptívan képes változtatni zajmátrixait a talajtípus klasszifikáció eredményének megfelelően. Az adaptív rendszer, amely a korábban tárgyalt talajtípusokon átlagosan több mint 10 százalékos javulást mutat a lokalizációs teljesítményben. Ez a módszer egy széleskörű elemzés eredménye, amely 40 különböző trajektóriát és szcenáriót vizsgált. Az adaptív megoldás előnye, hogy az aktuális környezeti viszonyokhoz igazodva képes optimalizálni a kovariancia mátrixokat, ezáltal kezelve a parazita gyorsulások, környezeti zavarások, kerekek csúszása, egyenetlen talajviszonyok és vibráció okozta hatásokat. Ennek köszönhetően talajtípustól és környezeti tényezőktől független működés valósítható meg ezzel a lowcost (körülbelül 10 ezer Forintos) megoldással.



